CELEX: 52022PC0296
Language: ro
Date: 2022-06-22
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (CE) nr. 1217/2009 al Consiliului în ceea ce privește transformarea Rețelei de informații contabile agricole în Rețeaua de date privind durabilitatea agricolă

COMISIA EUROPEANĂ
            Bruxelles, 22.6.2022
            COM(2022) 296 final
            2022/0192(COD)
            
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentului (CE) nr. 1217/2009 al Consiliului în ceea ce privește transformarea Rețelei de informații contabile agricole în Rețeaua de date privind durabilitatea agricolă
            {SWD(2022) 166 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Actul de bază privind Rețeaua de informații contabile agricole (RICA) [Regulamentul (CE) nr. 1217/2009 al Consiliului] urmează să fie modificat astfel cum se specifică în Comunicarea Comisiei din 20 mai 2020 intitulată „O strategie «De la fermă la consumator» pentru un sistem alimentar echitabil, sănătos și ecologic” (F2F) și în planul de acțiune aferent. Comisia și-a anunțat intenția de a transforma Rețeaua de informații contabile agricole (RICA) în Rețeaua de date privind durabilitatea agricolă (FSDN).  
            
            
               RICA este o sursă unică de date microeconomice și contabile obținute în fiecare an de la peste 80 000 de ferme din UE. Aceasta face posibilă evaluarea situațiilor economice și financiare ale fermelor încă din 1965. Comisia pune la dispoziție metodologia armonizată și chestionarul comun, iar statele membre colectează, verifică și transmit datele. FSDN va adăuga la toate acestea o dimensiune socială și de mediu. 
            
            
               •Coerența cu dispozițiile deja existente în domeniul de politică vizat
            
            
               Datele și informațiile colectate la nivel de fermă trebuie să fie de încredere și de înaltă calitate pentru ca factorii de decizie, fermierii și alte părți interesate relevante să poată lua decizii corespunzătoare, bazate pe dovezi. 
            
            
               Se consideră că RICA reprezintă un instrument eficient și adecvat pentru colectarea suplimentară de variabile sociale și de mediu la nivel de fermă, pe lângă variabilele economice și legate de venituri colectate în prezent.  
            
            
               La nivelul UE, anumite date la nivel de fermă sunt colectate pentru a contribui la îndeplinirea obiectivelor de politică ale PAC; de exemplu: 
            
            
               (1)statisticile integrate referitoare la ferme (SIF)
                  1
                au ca scop să furnizeze date comparabile privind exploatațiile agricole din UE. Se colectează date de la toate exploatațiile agricole o dată la 10 ani (date de recensământ) și date din anchete intermediare efectuate pe eșantioane o dată la trei sau patru ani. Statele membre colectează informații de la exploatațiile agricole individuale, iar datele se transmit la Eurostat. Informațiile colectate se referă la: utilizarea terenului, efectivele de animale, dezvoltarea rurală, gestionarea și aportul forței de muncă agricole (inclusiv vârsta, genul și relația cu capul exploatației agricole). Rezultatele agregate se prezintă publicului. Accesul la datele individuale privind fermele este restricționat. SIF oferă o bază pentru extrapolarea datelor RICA;
            
            
               (2)sistemul integrat de administrare și control (IACS)
                  2
                din cadrul PAC este instituit pentru administrarea și controlul plăților către fermieri. Sistemul se aplică tuturor schemelor de sprijin pentru venit (obligatorii sau nu), precum și anumitor măsuri de sprijin pentru dezvoltare rurală care se acordă pe baza numărului de hectare sau de animale deținute de fermier. Printre altele, baza de date IACS cuprinde următoarele informații: identificarea tuturor loturilor de teren agricol din UE (sistemul de identificare a parcelelor agricole LPIS) și o bază de date electronică pentru animale în țările UE în care se aplică scheme de ajutor în funcție de numărul de animale
                  3
               ; 
            
            
               (3)un viitor regulament de punere în aplicare al Comisiei
                  4
                va dispune colectarea la nivelul UE a anumitor date la nivel de fermă individuală în scopul monitorizării și evaluării PAC, în plus față de datele obținute în baza cadrului de monitorizare și evaluare a PAC (CMEF), care sunt culese la nivel național și, uneori, la nivel regional. Statele membre vor transmite Comisiei, în mod armonizat, anumite date privind beneficiarii PAC. 
            
            
               Toate bazele de date menționate au fost create în scopuri diferite și nu colectează exact aceleași date și informații. Totuși, există posibilitatea de a interconecta aceste baze de date (și altele) cu datele FSDN. IACS și viitoarea bază de date privind monitorizarea și evaluarea PAC, care va conține date la nivelul fermelor individuale, includ un identificator clar stabilit al beneficiarilor PAC. Legislația secundară privind FSDN va analiza posibilitatea de a asocia datele transmise de ferme cu identificatorul de beneficiar al PAC, pentru a face posibil schimbul de informații între aceste baze de date – în practică, această asociere se poate dovedi un demers complex, întrucât identificatorul de beneficiar nu corespunde întotdeauna unei (singure) ferme. Prin urmare, se intenționează ca, în cadrul FSDN, să se introducă un identificator unic de fermă, care ar putea fi introdus, de exemplu, în cadrul SIF și ar putea facilita stabilirea unei corelații între datele SIF și datele FSDN. Conectarea bazelor de date ar presupune anumite adaptări (fie ale actului juridic, fie ale sistemului sau metodelor de colectare) cu impact asupra fiecărei baze de date. Prin urmare, chiar dacă FSDN oferă posibilitatea interoperabilității, aceasta trebuie asigurată și la nivelul altor baze de date și sisteme. 
            
            
               •Coerența cu alte politici ale Uniunii
            
            
               În prezent are loc un proces de modificare a Directivei 2009/128/CE (Directiva privind utilizarea durabilă a pesticidelor)
                  5
               . Propunerea Comisiei urmărește, printre altele, să instituie evidența electronică a anumitor informații privind atât utilizarea pesticidelor, cât și măsurile nechimice de protecție a culturilor luate de utilizatorii profesioniști (inclusiv de fermieri). În viitor, dacă actul legislativ va fi adoptat, aceste date ar putea oferi o bază pentru extrapolarea datelor FSDN privind pesticidele. Legea privind guvernanța datelor (
               
                  COM/2020/767
               
               ) și 
               
                  propunerea de Lege privind datele
               
                (aflată în prezent în proces juridic) ar putea deschide căi care să fie explorate în actul legislativ propus, în special datorită metodologiilor inedite de colectare a datelor și noilor surse de date, care ar servi obiectivului de reducere a costurilor pentru fermieri și pentru statele membre.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               Temeiul juridic al dispozițiilor necesare pentru îndeplinirea obiectivelor PAC este reprezentat de articolul 43 alineatul (2) din Tratatul de instituire a Comunității Europene.
            
            
               •Subsidiaritatea (în cazul competențelor neexclusive) 
            
         
         
            
               Se aplică principiul subsidiarității, întrucât propunerea nu intră în sfera competenței exclusive a UE. 
            
            
               Instituită pe baza rețelei consacrate de date RICA, rețeaua FSDN va fi un instrument util și eficient care va ajuta UE să contribuie la îndeplinirea obiectivelor PAC și va pune la dispoziția statelor membre, precum și a UE, date și informații economice, sociale și de mediu la nivel de fermă. La fel ca RICA, FSDN va realiza o anchetă comună și armonizată prin care se vor colecta date la nivel de fermă și se va asigura comparabilitatea datelor la nivelul UE. 
            
            
               Prezenta propunere de regulament a fost elaborată cu scopul de a veni atât în sprijinul statelor membre, cât și în sprijinul fermierilor, limitând totodată sarcina ambelor părți și asigurând în același timp o mai bună calitate și comparabilitate a datelor FSDN la nivelul fermelor.
            
            
               Principalele criterii aplicabile datelor FSDN (care cuprind date economice, sociale și de mediu) sunt coerența și comparabilitatea. Statele membre nu pot să asigure coerența și comparabilitatea necesare fără un cadru european clar, adică fără o legislație a Uniunii care să stabilească definiții, formate de raportare și cerințe de calitate comune. 
            
            
               
                  Obiectivele nu pot fi realizate pe deplin dacă statele membre acționează individual. Ar fi mai eficientă o acțiune întreprinsă la nivelul UE, pe baza unui act juridic al UE care să asigure comparabilitatea informațiilor și a datelor din domeniile PAC care fac obiectul actului propus. Pe de altă parte, colectarea de date propriu-zisă este efectuată cel mai bine de către statele membre.
               
            
            
               •Proporționalitatea
            
            
               Propunerea respectă principiul proporționalității, deoarece va asigura în cadrul FSDN calitatea și comparabilitatea datelor economice, sociale și de mediu la nivel de fermă colectate și compilate prin aplicarea unor abordări armonizate în toate statele membre. În mod similar, propunerea va asigura în continuare relevanța rețelei și adaptarea acesteia pentru a răspunde nevoilor PAC. Împreună cu interoperabilitatea, regulamentul va face colectarea și utilizarea datelor la nivel de fermă mai eficace din punctul de vedere al costurilor, respectând totodată caracteristicile specifice ale sistemelor folosite în statele membre.
            
            
               
                  În conformitate cu principiul proporționalității, regulamentul propus se limitează la cerințele minime necesare pentru a-și atinge obiectivul și nu depășește ceea ce este necesar în acest scop.
               
            
            
               •Alegerea instrumentului
            
            
               Instrumentul propus: regulament.
            
            
               
                  Având în vedere obiectivele și conținutul propunerii, instrumentul cel mai adecvat constă în modificarea regulamentului existent. 
               
               
                  Politicile esențiale ale UE, precum PAC, depind de date comparabile, armonizate și de înaltă calitate la nivel de fermă, disponibile la nivel european. Acestea pot fi asigurate cel mai bine prin regulamente, care sunt direct aplicabile în statele membre și nu trebuie să fie transpuse mai întâi în legislația națională. 
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex-post/verificarea adecvării legislației existente
            
            
               
                  Nu s-a efectuat o evaluare completă a sistemului RICA, din cauza naturii deosebit de tehnice a inițiativei. Există însă studii științifice și proiecte de cercetare
                     6
                   care oferă evaluări privind costurile colectării datelor RICA, evidențiind bunele practici existente în statele membre, precum și evaluări ale costurilor extinderii domeniului de aplicare al RICA astfel încât să includă dimensiunea socială și cea de mediu. 
               
            
            
               •Consultările cu părțile interesate
            
            
               Transformarea în FSDN a necesitat desfășurarea a diverse activități de consultare
                  7
               , care s-au adresat tuturor celor trei grupuri principale de părți interesate identificate: (1) furnizorii datelor; (2) colectorii datelor; și (3) utilizatorii datelor
                  8
               .  
            
            
               După diverse consultări cu părțile interesate relevante, rezultă în general că toate grupurile de părți interesate sunt în mare măsură în favoarea inițiativei FSDN și a adăugării aspectelor sociale și de mediu la datele economice colectate în cadrul RICA. Deși s-a exprimat un sprijin puternic pentru colectarea de date la nivel de fermă în cadrul FSDN cu scopul de a evalua durabilitatea economică a agriculturii alături de durabilitatea socială și de mediu, unii respondenți au considerat că eforturile de colectare a datelor trebuie să fie împărțite între diferiții utilizatori, iar sarcina administrativă a furnizorilor de date și a colectorilor de date ar trebui limitată. Pentru a limita sarcina administrativă a fermierilor și a colectorilor de date, Comisia a introdus noțiunea de „date colectate o singură dată și utilizate de mai multe ori” pentru un schimb mai bun de date între administrații, autoritățile statistice și organismele private. De asemenea, Comisia își propune să suporte o parte din costurile inițiale ale ajustărilor efectuate de statele membre în procesul de transformare în FSDN.
            
            
               
                  Furnizorii de date și colectorii de date și-au exprimat îngrijorarea cu privire la confidențialitatea datelor furnizate, precum și cu privire la o eventuală reticență a fermierilor în ceea ce privește comunicarea unor astfel de informații. Din acest motiv, în propunerea legislativă, Comisia a consolidat normele de protecție a datelor individuale.
               
               
                  Colectorii de date s-au arătat îngrijorați cu privire la faptul că fermierii ar putea refuza să se implice în exercițiile de colectare a datelor, că ar putea întâmpina probleme în recrutarea de noi ferme și că ar putea să piardă o parte dintre fermele participante. În inițiativa sa privind FSDN, Comisia propune și încurajează furnizarea de feedback fermierilor (de exemplu, prin consiliere personalizată sau prin rapoarte de performanță/de analiză comparativă), prevăzând de asemenea obligația fermierilor de a răspunde la ancheta FSDN la fel cum răspund la anchetele statistice. 
               
            
         
         
            
               
                  Majoritatea furnizorilor de date și-au exprimat opinia că ar prezenta relevanță pentru ei primirea unei compensații financiare pentru participarea la colectarea de date pentru FSDN. În cadrul inițiativei, Comisia propune posibilitatea ca statele membre să stabilească diferite stimulente pentru participarea fermierilor la rețeaua de date, inclusiv contribuții financiare.
               
            
            
               •Obținerea și utilizarea expertizei
            
            
               
                  În procesul de pregătire a propunerii privind FSDN au fost consultați atât membrii Comitetului RICA, cât și grupurile de lucru specifice. 
               
            
            
               •Evaluarea impactului
            
            
               
                     9
                  Având în vedere natura deosebit de tehnică a inițiativei și numărul mic de opțiuni de politică de care dispune Comisia, nu a fost considerată necesară o evaluare a impactului. Evaluarea impactului care a însoțit propunerile legislative din 2018 referitoare la PAC în perioada de după 2020 a identificat necesitatea de a adapta și consolida sursele de date existente astfel încât să corespundă mai bine noii politici, precum și necesitatea de a îmbunătăți calitatea datelor, în special în ceea ce privește indicatorii legați de agromediu, biodiversitate și climă. În evaluarea impactului s-a sugerat, de asemenea, extinderea acoperirii RICA astfel încât să ofere cea mai bună reprezentare posibilă a fermelor orientate spre piață. Totodată, s-a precizat că poate fi necesară o revizuire a variabilelor din fișa exploatației (ținând seama și de recomandările proiectului FLINT), precum și a modului în care se organizează participarea beneficiarilor PAC la colectarea datelor RICA.
            
            
               •Adecvarea reglementărilor și simplificarea
            
            
               În ceea ce privește transformarea RICA în FSDN, simplificarea și reducerea sarcinii au fost considerate o componentă centrală a inițiativei, alături de durabilitate. Scopul este acela de a identifica domeniile în care se pot simplifica metodele de colectare a datelor, cu reducerea costurilor în consecință. 
            
            
               În primul rând, trebuie recunoscut faptul că metodele de colectare a datelor variază foarte mult de la un stat membru la altul, acestea putând să aleagă cea mai potrivită metodă de colectare a datelor RICA la nivel de fermă. În plus, nu există o imagine de ansamblu detaliată a metodei (metodelor) de colectare a datelor aplicate în fiecare stat membru, care să fie însoțită de o prezentare detaliată a costurilor și a sarcinii aferente. Prin urmare, în cadrul acestui exercițiu de simplificare și de reducere a sarcinii au fost luate în considerare cele mai recente studii și proiecte (prezentate pe scurt în continuare), precum și rezultatele relevante ale activităților de consultare. Pe baza acestora, mai jos se propun anumite modalități de simplificare și de reducere a sarcinii. Totuși, în cele din urmă, va rămâne la latitudinea statelor membre să aleagă modalitatea sau modalitățile cele mai potrivite, împreună cu metoda sau metodele de colectare a datelor FSDN prin care vor obține variabilele sociale și de mediu suplimentare. 
            
            
               1. Studiul „Cost of and good practices for FADN data collection” (Costul și bunele practici ale colectării datelor RICA) a fost realizat și publicat în 2015
                  10
               . Principalul obiectiv al acestui studiu a fost de a examina metodele folosite de statele membre pentru colectarea datelor RICA și costurile aferente, având în vedere utilizarea datelor în beneficiul fermierilor participanți, precum și pentru o mai bună elaborare a politicilor. Rezultatele acestui studiu confirmă faptul că nu există o metodă uniformă de colectare a datelor RICA; statele membre își aleg propria modalitate de colectare a datelor. În consecință, costurile de colectare a datelor RICA variază foarte mult de la un stat membru la altul
                  11
               . Studiul menționează trei factori principali care determină diferențele de cost: 
            
            
               1) amploarea și dimensiunea eșantionului RICA (de exemplu, Malta colectează date de la 536 de exploatații agricole, în timp ce Polonia colectează de la 12 100); 
            
            
               2) metodele diferite aplicate pentru colectarea datelor RICA (de exemplu, date colectate direct de agenția de legătură RICA sau prin angajarea unor firme de contabilitate private); și 
            
            
               3) factori externi precum diferența dintre nivelurile salariale existente în statele membre și diferența dintre dimensiunile medii ale fermelor din câmpul de observație al RICA. 
            
            
               Alegerea metodologiei de colectare a datelor poate să compenseze, cel puțin într-o oarecare măsură, costurile mai mari asociate nivelurilor mai ridicate ale salariilor și dimensiunii mai mari a fermelor. Din punctul de vedere al costurilor publice, cea mai eficientă formă de colectare a datelor este obținerea lor din conturi existente (care au fost create cu costuri private). În același timp, această metodă pare a fi cea mai puțin flexibilă. În cazurile în care nu sunt disponibile date sociale și de mediu în conturile existente, metoda de colectare a datelor pentru FSDN poate necesita ajustări sau modificări. În final, studiul precizează că adăugarea sau eliminarea unei variabile suplimentare nu are un impact foarte mare asupra proporției costurilor totale aferente colectării datelor în raport cu numărul variabilelor. Odată instituit cadrul sistemului, costurile anuale sunt preponderent costuri fixe (legate de configurarea și desfășurarea anchetei, inclusiv de resursele umane, de formare și de sistemul informatic), iar costurile variabile specifice (de exemplu, actualizarea instrucțiunilor sau adăugarea unui cod specific) sunt minore. 
            
            
               2. Proiectul de cercetare FLINT
                  12
                a definit indicatori la nivel de fermă cu scopul de a îmbunătăți evaluarea politicilor privind ecocondiționalitatea, durabilitatea și inovarea în cadrul PAC (printre altele). Colectarea datelor referitoare la acești indicatori a fost conectată la RICA în cadrul unei rețele pilot instituite într-o serie de țări europene. Rezultatele acestui proiect: 1) confirmă faptul că sistemul bazat pe RICA este un instrument eficient și adecvat pentru colectarea de date sociale și de mediu suplimentare la nivelul fermelor; 2) reprezintă o bază solidă de dovezi științifice, împreună cu listele de posibile noi variabile și cu exemplele de moduri în care se pot colecta date privind aceste noi variabile și de moduri în care se pot identifica blocajele din calea punerii în aplicare
                  13
               , precum și beneficiile analitice
                  14
               . 
            
            
               3. Studiul privind costurile extinderii RICA la FSDN
                  15
                reprezintă o actualizare a celor două studii descrise anterior. Acesta analizează câteva costuri suplimentare legate de adăugarea „datelor FLINT
                  16
               ” la setul actual de date RICA. Se estimează că, la nivelul UE, costul mediu al colectării datelor RICA este de 750 EUR pe fișă a exploatației, iar costurile extinderii la FSDN (prin adăugarea tuturor datelor FLINT) ar mări costurile la 1 040 EUR pe fișă a exploatației, adică o creștere cu aproximativ 40 %. Acest studiu a confirmat rezultatele studiului din 2015 care arătau diferențe mari între țări în ceea ce privește costurile actuale ale colectării datelor RICA, precum și costurile suplimentare preconizate în urma transformării în FSDN. De asemenea, studiul a confirmat că anumite state membre au colectat deja anumite variabile privind durabilitatea prevăzute pentru FSDN, în timp ce altele nu le-au colectat și, prin urmare, s-ar putea confrunta cu costuri inițiale mai mari. Prin urmare, cheltuielile totale aferente colectării datelor nu sunt direct comparabile între statele membre. În cele din urmă, modificările estimate ale costurilor arată o variație amplă, de la țări precum Irlanda (+ 10 %) și Țările de Jos (+ 11 %) la Franța (+ 124 %) și Malta (+ 225 %)
                  17
               . Trebuie adăugat totuși că acest calcul al costurilor prevede adăugarea tuturor celor 70 de variabile suplimentare prevăzute în proiectul FLINT, în timp ce propunerea de transformare în FSDN nu vizează adăugarea unui număr de 70 de variabile, introducerea lor având loc progresiv, în timp. În primul rând, extinderea la FSDN se va realiza treptat. În al doilea rând, conform estimării inițiale, extinderea ar avea în vedere un interval de 5-25 de variabile noi, care vor fi evaluate mai detaliat odată cu analiza în curs a proiectului-pilot descris la punctul 4 de mai jos, luându-se în considerare și evoluția cadrului juridic în urma Strategiei „De la fermă la consumator” și a Strategiei privind biodiversitatea. În plus, în studiu nu sunt luate în considerare beneficiile care decurg din procesul de simplificare, nici interconexiunile cu alte baze de date și schimbul de date cu acestea. În consecință, se poate estima că extinderea FSDN ar presupune costuri mult mai mici decât în studiul menționat.  
            
            
               4. Un proiect-pilot aflat în desfășurare
                  18
                va efectua o analiză și va furniza informații detaliate privind variabilele legate de durabilitate și sursele de date din fiecare stat membru. După cum s-a menționat deja, metodele de colectare a datelor rămân la latitudinea fiecărui stat membru. Prin urmare, acest proiect-pilot va realiza o evaluare a metodei (metodelor) de colectare a datelor aplicate pentru colectarea datelor privind durabilitatea în fiecare stat membru și va indica modul în care aceste metode sunt (sau pot fi) conectate cu sistemul de colectare a datelor RICA. Rezultatele vor descrie situația din fiecare stat membru și vor oferi o estimare rezonabilă a sarcinii administrative și a costurilor legate de colectarea datelor de către state
                  19
               . Aceste rezultate vor contribui în mod direct la activitățile legate de legislația secundară privind FSDN.
            
            
               Propunerea FSDN vizează reducerea costurilor și a sarcinii administrative pentru fermieri și pentru statele membre într-o perspectivă pe termen lung. Pe baza constatărilor și a analizei, propunerea ia în considerare următoarele elemente: 
            
            
               (1)construirea pe o fundație bună. Colectarea de date privind durabilitatea, fie în cadrul RICA, fie în afara sa, va genera anumite costuri.  Utilizarea sistemului RICA deja consacrat și a rețelei sale reprezintă o alegere mai eficientă din punctul de vedere al costurilor pentru colectarea de date sociale și de mediu suplimentare la nivel de fermă, în vederea unei evaluări a politicii UE, decât crearea suplimentară a unei noi baze de date separate. Datele economice din cadrul RICA reprezintă o cerință impusă de politica UE. Prin urmare, vor continua să existe costuri și sarcini legate de menținerea și îmbunătățirea RICA. În plus, ar crește riscul de diminuare a relevanței unei RICA pur economice; 
            
            
               (2)modificările survenite de-a lungul timpului. Transformarea în FSDN este un proces de durată. Deși se estimează că noile date vor începe să fie colectate din 2025, numărul de variabile noi va fi unul mic la început. Estimarea inițială indică un număr de variabile noi cuprins între 5 și 25;  
            
            
               (3)beneficiile interoperabilității. FSDN va încuraja reutilizarea datelor deja disponibile în alte surse și baze de date (de exemplu, legăturile cu IACS, alte baze de date relevante ale birourilor naționale de statistică). Într-o perspectivă mai de durată, acest lucru va reduce costurile suportate de statele membre pentru colectarea datelor și, în același timp, va micșora sarcina fermierilor (datorită colectării datelor privind ferma o singură dată, pentru a fi utilizate de mai multe ori);  
            
         
         
            
               (4)utilizarea unor metode moderne și digitale de colectare a datelor. FSDN va promova utilizarea unor instrumente alternative, moderne și digitale pentru colectarea datelor. Examinarea procesului de simplificare și modernizare a RICA a evidențiat că în anumite domenii se pot reduce costurile și sarcinile prin utilizarea de instrumente moderne (de exemplu, legate de geolocalizare). În plus, colectarea de date de la distanță (de exemplu, prin utilizarea sateliților sau prin măsurarea cu ajutorul senzorilor) și asocierea acestora cu alte date administrative disponibile pot reduce și mai mult costurile și sarcina atât pentru statele membre, cât și pentru fermieri (de exemplu, se vor face economii de costuri deoarece vor fi necesare mai puține contacte cu fermierii și se vor reutiliza informații deja disponibile). Se vor realiza acțiuni mai detaliate în acest sens odată cu revizuirea legislației secundare; 
            
            
               (5)opțiunea de a colecta date anual sau periodic. Se intenționează ca inițiativa FSDN să facă distincție între colectarea anuală a datelor și cea periodică (o dată la câțiva ani), deoarece este posibil ca unele variabile să nu trebuiască să fie colectate în fiecare an. Prin această abordare se vor economisi unele costuri și se preconizează că stabilirea unui interval de timp mai lung pentru colectarea periodică va contribui la o mai bună planificare a acestor colectări de date; 
            
            
               (6)sprijinul financiar acordat statelor membre și fermierilor. Bugetul UE contribuie deja la colectarea datelor RICA, prin intermediul taxei standard la nivelul UE. În ceea ce privește FSDN, pentru a ajuta statele membre să acopere costurile inițiale generate de transformare, se intenționează ca bugetul UE să contribuie financiar la instituirea și modernizarea sistemelor statelor membre. În plus, pentru a stimula fermierii să participe la rețeaua de date, statele membre vor fi autorizate să plătească fermierilor pentru furnizarea de date. În același timp, FSDN va aplica aceleași norme statistice referitoare la cazurile în care un fermier are obligația de a răspunde la o anchetă. 
            
            
               În concluzie, evaluarea menționată arată că, pe termen scurt, transformarea în FSDN va genera costuri suplimentare și o oarecare sarcină suplimentară
                  20
               , în special pentru statele membre. Acestea sunt legate în principal de faza inițială a procesului de conversie, în care unele state membre pot fi nevoite să aducă anumite modificări metodelor de colectare a datelor și/sau să își ajusteze sistemele informatice. În schimb, se consideră că, pe termen mai lung, costurile și sarcinile vor scădea atât pentru statele membre, cât și pentru fermieri.
            
            
               •Drepturile fundamentale
            
            
               
                  Propunerea sporește protecția drepturilor fundamentale prin consolidarea normelor de protecție a datelor individuale, îmbunătățind conformitatea cu articolele 7 și 8 din Carta drepturilor fundamentale a Uniunii Europene.
               
            
            
               4.IMPLICAȚIILE BUGETARE
            
            
               
                  Articolul 19 din Regulamentul (CE) nr. 1217/2009 precizează că bugetul UE acoperă costurile sistemelor informatice ale Comisiei, precum și contribuția anuală (taxa standard la nivelul UE) prin care sunt suportate o parte dintre costurile de colectare a datelor de către statele membre. Se precizează faptul că taxa standard la nivelul UE a crescut ușor în ultimii 12 ani
                     21
                  . Această creștere nu a acoperit însă pe deplin inflația din perioada respectivă. În plus, potrivit estimărilor, contribuția UE nu acoperă mai mult de 30 % din costurile de colectare a datelor suportate de statele membre
                     22
                  . 
               
               
                  În ceea ce privește bugetul UE, propunerea privind FSDN vizează extinderea și modificarea domeniului de aplicare actual prin: 
               
            
            
               (1)diferențierea unui buget pentru anchetele ordinare și a unuia pentru anchetele extraordinare; 
            
            
               (2)autorizarea folosirii sale pentru finanțarea instituirii și a modernizării sistemelor folosite de statele membre pentru colectarea datelor FSDN, precum și pentru finanțarea ajustărilor informatice ale acestora; 
            
            
               (3)stimularea participării fermelor, statele membre având posibilitatea să aloce taxele în mod diferit, în funcție de valoarea producției standard a exploatației;
            
            
               (4)autorizarea stabilirii de către statele membre a unor stimulente pentru participarea fermierilor la rețeaua de date, de exemplu prin oferirea unei contribuții financiare fermierilor. 
            
            
               
                  În total, bugetul UE alocat pentru RICA în 2022 se ridică la 16,7 milioane EUR. Bugetul pentru FSDN este planificat să fie mai mare, pentru a acoperi extinderile menționate ale domeniului de aplicare. Totuși, întrucât suma finală depinde în mare măsură de forma și de detaliile legislației secundare, cuantumul acesteia nu poate fi evaluat integral în această etapă.
               
            
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
            
               
                  Se preconizează că regulamentul propus va fi adoptat de Parlamentul European și de Consiliu cât mai curând posibil, iar Comisia urmează să adopte măsurile de punere în aplicare la scurt timp după aceea. Regulamentul va fi direct aplicabil în toate statele membre ale UE, fără a fi necesar un plan de punere în aplicare.
               
               
                  Statele membre vor trebui să transmită date Comisiei începând din 2026 (pentru exercițiul contabil 2025). 
               
            
            
               •Documente explicative (în cazul directivelor)
            
            
               
                  Nu este cazul.
               
            
         
         
            
               •Explicații detaliate cu privire la dispozițiile specifice ale propunerii
            
            
               Modificarea propusă se aplică articolelor 1, 2, 3, 4, 5, 5a, 5b, 6, 7, 8, 16, 17, 19 și 19a din Regulamentul (CE) nr. 1217/2009, urmărindu-se transformarea RICA în FSDN prin extinderea domeniului de aplicare al colectării de date astfel încât să includă dimensiunea socială și pe cea de mediu pe lângă dimensiunea economică, prin simplificarea și modernizarea setului de date actual, prin motivarea fermierilor să participe la rețeaua de date, precum și prin sprijinirea statelor membre în procesul de colectare a datelor (de exemplu, interconectarea cu alte baze de date relevante, aducerea unei contribuții la procesul de transformare).
            
            
               2022/0192 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (CE) nr. 1217/2009 al Consiliului în ceea ce privește transformarea Rețelei de informații contabile agricole în Rețeaua de date privind durabilitatea agricolă
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 43 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               Având în vedere avizul Comitetului Economic și Social European
                  23
               , 
            
            
               Având în vedere avizul Comitetului Regiunilor
                  24
               , 
            
            
               având în vedere avizul Autorității Europene pentru Protecția Datelor,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Dezvoltarea sectorului agricol al Uniunii și a politicii agricole comune necesită informații obiective și relevante cu privire la performanța și durabilitatea exploatațiilor agricole din Uniune. Rețeaua de informații contabile agricole (RICA) a fost instituită prin Regulamentul (CE) nr. 1217/2009 al Consiliului
                  25
               .
            
            
               (2)În evaluarea impactului realizată de Comisie pentru fundamentarea propunerilor legislative din 2018 referitoare la politica agricolă comună (PAC) în perioada de după 2020
                  26
                a fost identificată necesitatea de a consolida colectarea datelor la nivel de fermă.
            
            
               (3)În comunicarea Comisiei din 20 mai 2020 intitulată „O strategie «De la fermă la consumator» pentru un sistem alimentar echitabil, sănătos și ecologic” (denumită în continuare „Strategia «De la fermă la consumator»”), Comisia și-a anunțat intenția de a transforma Rețeaua de informații contabile agricole (RICA) în Rețeaua de date privind durabilitatea agricolă (FSDN), în vederea colectării de date privind durabilitatea la nivel de fermă. Transformarea va contribui, de asemenea, la îmbunătățirea serviciilor de consiliere pentru fermieri și la evaluarea comparativă a performanțelor fermelor.
            
            
               (4)Durabilitatea exploatațiilor agricole este evaluată în cadrul obiectivelor de dezvoltare durabilă ale Organizației Națiunilor Unite, prin prisma a trei aspecte principale: economice, de mediu și sociale. În prezent se colectează în principal datele necesare pentru evaluarea aspectelor economice ale exploatațiilor agricole, deși este necesar să se evalueze durabilitatea generală a exploatației, ținând seama de datele de mediu referitoare la sol, aer, apă și biodiversitate, precum și de date care să surprindă dimensiunea socială a agriculturii. Transformarea în FSDN va deschide posibilitatea evaluării comparative a performanței fermelor în raport cu media regională, națională și sectorială. În ceea ce privește datele contabile, sursa de bază pentru orice evaluare a veniturilor exploatațiilor agricole sau pentru studierea activității economice a acestora este reprezentată de conturile exploatațiilor agricole. Informațiile colectate pot fi utilizate și pentru a oferi fermierilor servicii de consiliere și feedback personalizate, cu scopul de a îmbunătăți durabilitatea exploatațiilor agricole.
            
            
               (5)Aceste obiective pot fi atinse numai prin intermediul unei rețele a Uniunii de colectare a datelor privind durabilitatea fermelor (denumită în continuare „rețeaua de date”), bazată pe colectorii de date existenți în fiecare stat membru care se bucură de încrederea părților vizate. Statele membre sau autoritățile naționale responsabile ar trebui să depună eforturi pentru a moderniza modurile de colectare a datelor în cea mai mare măsură posibilă. Pentru a reduce sarcina fermierilor și a colectorilor de date, precum și pentru a evita duplicarea cererilor de date și a îmbogăți setul de date FSDN, ar trebui să se aplice principiul potrivit căruia datele se colectează o singură dată și se reutilizează de mai multe ori. Se va ține seama de Directiva privind datele deschise
                  27
               . Ar trebui promovată utilizarea soluțiilor digitale, inclusiv reutilizarea datelor și schimbul de date cu alte surse. Ar trebui să se prevadă posibilitatea de a extinde sistemul bazat exclusiv pe birouri contabile agricole astfel încât să colecteze variabile sociale și de mediu, precum și posibilitatea de a baza colectarea datelor atât pe anchete ordinare, cât și pe anchete extraordinare, în funcție de nevoile de informații.
            
         
         
            
               (6)În ceea ce privește câmpul de observație prevăzut la articolul 5 din Regulamentul (CE) nr. 1217/2009, se mențin principalele criterii pentru reprezentativitatea datelor contabile și criteriile de selecție pentru anchetele ordinare, adăugându-se totodată informații suplimentare privind celelalte aspecte ale durabilității și ținându-se seama de faptul că ancheta rezultată poate să nu fie reprezentativă în ceea ce privește variabilele sociale sau de mediu. În funcție de nevoile de colectare a unor astfel de informații, se pot organiza anchete extraordinare cu diverse criterii de selecție și cu periodicitate diferită, inclusiv anchete ad-hoc sau periodice (o dată la câțiva ani).
            
            
               (7)Atunci când transmit la nivelul Uniunii date privind exploatația participantă, statele membre ar trebui să menționeze un identificator al fermei care să facă posibilă identificarea la nivel de fermă, asigurând astfel schimbul de date la nivelul Uniunii. Acest schimb de informații este menit să consolideze capacitatea de analiză a aspectelor legate de durabilitate.
            
            
               (8)În cazul în care datele individuale vor fi partajate de Comisie sau de agențiile de legătură, este extrem de important să se garanteze protecția datelor și să se ofere fermierilor garanția că datele lor și toate celelalte detalii individuale obținute în temeiul prezentului regulament vor fi anonimizate sau pseudonimizate pentru a se evita identificarea lor, atât în cazul persoanelor fizice, cât și al persoanelor juridice. 
            
            
               (9)Datele ar trebui să fie colectate la nivelul statului membru și pseudonimizate cu numărul de identificare. Comisiei ar trebui să i se transmită doar date pseudonimizate. Ar trebui prevăzut ca accesul la aceste date să poată fi acordat numai autorităților competente, în cazuri specifice și în conformitate cu dreptul internațional, dreptul Uniunii și dreptul intern. Procedurile care trebuie urmate și condițiile care trebuie îndeplinite pentru a obține acces la date în conformitate cu cerințele privind necesitatea și proporționalitatea ar trebui definite conform dreptului internațional, dreptului Uniunii și dreptului intern, și în special conform Cartei drepturilor fundamentale a Uniunii Europene. 
            
            
               (10)Ar trebui luate toate măsurile necesare pentru a se evita dezanonimizarea și dezpseudonimizarea, dar este posibil ca datele să poată fi divulgate ca urmare a efectuării de cercetări suplimentare și a divulgării lor în situații neimputabile Comisiei. În astfel de cazuri, ar trebui să se considere că este vorba de date cu caracter personal și să se aplice Regulamentele (UE) 2016/679
                  28
                și (UE) 2018/1725
                  29
                ale Parlamentului European și ale Consiliului. Datele colectate se referă la exploatațiile agricole, indiferent dacă acestea sunt deținute de persoane fizice sau juridice. Prin urmare, garanțiile privind protecția datelor ar trebui extinse la persoanele juridice. În plus, în ceea ce privește dezvoltarea, elaborarea și difuzarea statisticilor europene, ar trebui respectate principiile Regulamentului (CE) nr. 223/2009
                  30
               . 
            
            
               (11)Pentru a asigura protecția datelor, ar trebui stabilite norme detaliate privind gestionarea acestora. Prin urmare, Comisia ar trebui să fie împuternicită să adopte acte delegate de completare a elementelor neesențiale ale Regulamentului (CE) nr. 1217/2009 pentru a include în acesta norme privind procesul de gestionare a datelor, în special privind identificatorul fermei, stocarea datelor, calitatea și validarea datelor, utilizarea datelor, accesul la datele primare și transmiterea acestora, prelucrarea datelor primare, combinarea datelor cu alte surse de date, procedura de asigurare a disponibilității datelor detaliate și agregate, sisteme compatibile de stocare a datelor și de schimb de date, examinarea refuzului de a furniza date, obligațiile utilizatorilor finali ai datelor științifice și ale altor părți interesate.
            
            
               (12)În vederea asigurării unor condiții uniforme pentru punerea în aplicare a Regulamentului (CE) nr. 1217/2009, Comisiei ar trebui să i se confere competențe de executare pentru a adopta acte de punere în aplicare privind gestionarea specifică a anchetelor ordinare și extraordinare, precum și privind norme specifice de protecție a datelor. 
            
            
               (13)Având în vedere domeniul de aplicare extins al FSDN, este necesar să se adapteze normele referitoare la buget, prevăzându-se inclusiv gestionarea diferențiată a anchetele ordinare și extraordinare. Bugetul Uniunii ar trebui să finanțeze instituirea și modernizarea sistemelor statelor membre pentru a le alinia la domeniul de aplicare revizuit și la gestionarea revizuită a FSDN. Statele membre pot să prevadă o alocare legată de valoarea producției standard a exploatației agricole. Statele membre ar trebui să aibă posibilitatea de a stabili stimulente pentru participarea agricultorilor la rețeaua de date, de exemplu o contribuție financiară, feedback cu privire la performanța fermelor, cu accent pe îmbunătățirea practicilor agricole durabile, sau consiliere personalizată bazată pe informațiile FSDN. 
            
            
               (14)Având în vedere că unele state membre se confruntă cu probleme în ceea ce privește participarea fermierilor la rețeaua de date, unele state au inclus deja sistemul RICA în statisticile naționale, instituind astfel obligația fermierilor de a furniza informațiile solicitate. Atunci când ferma lor este selectată ca exploatație participantă, fermierii ar trebui să furnizeze datele, iar statele membre ar trebui să aibă posibilitatea de a adopta norme naționale pentru remedierea cazurilor în care exploatațiile participante nu se conformează acestei obligații.
            
            
               (15)Denumirea Comitetului pentru rețeaua de informații contabile agricole ar trebui modificată pentru a reflecta modificările din prezentul regulament. Totuși, comitetul actual ar trebui să existe în continuare, având aceleași funcții și adaptându-se la noul domeniu de aplicare al rețelei de date.
            
            
               (16)
                     Prin urmare, Regulamentul (CE) nr. 1217/2009 trebuie modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (CE) nr. 1217/2009 se modifică după cum urmează:
            
            
               (1)
                     titlul regulamentului se înlocuiește cu următorul text:
            
            
               „Regulamentul (CE) nr. 1217/2009 al Consiliului din 30 noiembrie 2009 privind crearea unei rețele de colectare de date privind durabilitatea exploatațiilor agricole din Uniune”;
            
            
               (2)
                     titlul capitolului I se înlocuiește cu următorul text:
            
            
               „CREAREA UNEI REȚELE DE DATE PRIVIND DURABILITATEA AGRICOLĂ A UNIUNII”;
            
            
               (3)
                     articolul 1 se înlocuiește cu următorul text:
            
            
               „Articolul 1
            
         
         
            
               (1) Se înființează o rețea de date privind durabilitatea agricolă a Uniunii (denumită în continuare «FSDN» sau «rețeaua de date»), în vederea colectării de date economice, sociale și de mediu la nivel de fermă. 
            
            
               (2) Datele obținute în conformitate cu prezentul regulament contribuie la evaluarea durabilității agriculturii UE.
            
            
               (3) Datele FSDN se pun la dispoziția publicului în conformitate cu articolele 7 și 8 din Carta drepturilor fundamentale a Uniunii Europene și cu Regulamentele (UE) 2016/679* și 2018/1725**.
            
            
               (4) Dacă este cazul, prelucrarea, gestionarea și utilizarea datelor colectate în temeiul prezentului regulament respectă Regulamentele (UE) 2016/679, (UE) 2018/1725 și (CE) 223/2009***.”;
            
            
            
               * 
                     Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
            
            
               **
                     Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
            
            
               *** 
                     Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene și de abrogare a Regulamentului (CE, Euratom) nr. 1101/2008 al Parlamentului European și al Consiliului privind transmiterea de date statistice confidențiale Biroului Statistic al Comunităților Europene, a Regulamentului (CE) nr. 322/97 al Consiliului privind statisticile comunitare și a Deciziei 89/382/CEE, Euratom a Consiliului de constituire a Comitetului pentru programele statistice ale Comunităților Europene (JO L 87, 31.3.2009, p. 164).
            
            
            
               (4)
                      articolul 2 se înlocuiește cu următorul text:
            
            
                  „Articolul 2
            
            
               În sensul prezentului regulament, se aplică următoarele definiții:
            
            
               (a) «fermier» înseamnă persoana fizică responsabilă de gestionarea zilnică a unei exploatații agricole; 
            
            
               (b) «exploatație» înseamnă o unitate tehnico-economică, astfel cum este utilizată în general în contextul anchetelor și recensămintelor agricole ale Uniunii;
            
            
               (c) «categorie de exploatații» înseamnă un ansamblu de exploatații agricole care fac parte din aceeași categorie, în ceea ce privește tipul de exploatație și dimensiunea economică a exploatației, așa cum sunt definite în tipologia exploatațiilor agricole a Uniunii definită la articolul 5b; 
            
            
               (d) «fișa exploatației» înseamnă chestionarul completat cu date referitoare la o exploatație agricolă în conformitate cu metodologia comună a FSDN;
            
            
               (e) «exploatație participantă» înseamnă orice exploatație agricolă care completează fișe ale exploatației în scopurile rețelei de date;
            
            
               (f) «diviziune a Rețelei de date privind durabilitatea agricolă» sau «diviziune FSDN» înseamnă teritoriul unui stat membru sau orice parte a acestuia delimitată pentru selectarea exploatațiilor participante; 
            
            
               (g) «date FSDN» înseamnă date economice, sociale și de mediu la nivel de fermă referitoare la exploatațiile agricole, obținute din conturi și/sau din alte surse de date și colectate în mod sistematic și regulat;
            
            
               (h) «producție standard» înseamnă valoare standard a producției brute;
            
         
         
            
               (i) «date cu caracter personal» înseamnă date cu caracter personal astfel cum sunt definite în Regulamentele (UE) 2016/679 și (UE) 2018/1725, extinzând însă protecția la interesele legitime ale fermierilor care sunt persoane juridice;
            
            
               (j) «identificator al fermei» înseamnă numărul unic de identificare al unei exploatații individuale, în scopul prelucrării datelor în temeiul prezentului regulament;
            
            
               (k) «prelucrare de date» înseamnă orice operațiune sau set de operațiuni care se efectuează asupra datelor persoanelor, în conformitate cu articolul 3 alineatul (3) din Regulamentul (UE) 2018/1725;
            
            
               (l) «date primare» înseamnă date asociate unor ferme individuale, unor persoane fizice sau juridice sau unor eșantioane individuale; 
            
            
               (m) «metadate» înseamnă date care indică informații calitative și cantitative privind datele primare colectate;
            
            
               (n) «date anonimizate» înseamnă date, bazate pe datele primare, într-o formă ce nu permite identificarea directă sau indirectă a persoanelor fizice sau juridice;
            
            
               (o) «date pseudonimizate» înseamnă date cu caracter personal care nu mai pot fi atribuite unei anumite persoane fără a se utiliza informații suplimentare, în măsura în care aceste informații suplimentare sunt stocate separat și fac obiectul unor măsuri de natură tehnică și organizatorică menite să garanteze că datele cu caracter personal nu sunt atribuite unei persoane fizice sau juridice identificate sau identificabile;
            
            
               (p) «date agregate» înseamnă rezultatul sintetizării datelor primare sau detaliate în scopuri analitice specifice.”;
            
            
               (5)
                     se introduce următorul articol:
            
            
               „Articolul 2a
            
            
               Lista diviziunilor FSDN este prezentată în anexa I.”;
            
            
               (6)
                     la articolul 3, termenul „RICA” se înlocuiește cu „FSDN”;
            
            
               (7)
                     titlul capitolului II se înlocuiește cu următorul text:
            
            
               „DATE PENTRU STABILIREA VENITURILOR EXPLOATAȚIILOR AGRICOLE ȘI PENTRU COLECTAREA ALTOR INFORMAȚII PRIVIND DURABILITATEA”;
            
            
               (8)
                     articolul 4 se înlocuiește cu următorul text:
            
            
               „Articolul 4
            
            
               (1) Prezentul capitol se aplică în ceea ce privește colectarea de informații contabile și de alte date privind durabilitatea. Datele FSDN sunt colectate prin anchete ordinare și extraordinare. 
            
            
               (2) Autoritatea competentă pentru FSDN poate utiliza alte surse de date pentru a colecta și a reutiliza datele ca date de intrare pentru anchetele FSDN.   
            
            
               (3) Comisia este împuternicită să adopte, în conformitate cu articolul 19a, acte delegate de completare a prezentului regulament cu norme privind procesul de gestionare a datelor, în special privind identificatorul fermei, stocarea datelor, calitatea și validarea datelor, utilizarea datelor, accesul la datele primare și transmiterea acestora, prelucrarea datelor primare, combinarea datelor cu alte surse de date, procedura de asigurare a disponibilității datelor detaliate și agregate, sisteme compatibile de stocare a datelor și de schimb de date, examinarea refuzului de a furniza date, obligațiile utilizatorilor finali ai datelor științifice și ale altor părți interesate.
                     
            
            
               (4) Comisia adoptă acte de punere în aplicare prin care se stabilesc și se actualizează forma și conținutul anchetelor ordinare și extraordinare comune, precum și metodele de reutilizare și schimb de date și cerințele aferente. Actele de punere în aplicare respective se adoptă în conformitate cu procedura de examinare menționată la articolul 19b alineatul (2).”;
            
         
         
            
               (9)
                     articolul 5 se înlocuiește cu următorul text:
            
            
               „Articolul 5
            
            
               (1) Câmpul de observație cuprinde exploatațiile agricole cu o dimensiune economică mai mare sau egală cu un prag exprimat în euro corespunzător uneia dintre cele mai joase limite a claselor de dimensiune economică din tipologia exploatațiilor agricole a Uniunii definită la articolul 5b.
            
            
               Comisia este împuternicită să adopte, în conformitate cu articolul 19a, acte delegate pentru completarea prezentului regulament cu normele pentru fixarea pragului menționat la primul paragraf din prezentul alineat.
            
            
               Comisia adoptă, pe baza informațiilor primite din partea statelor membre, acte de punere în aplicare pentru fixarea pragului menționat la primul paragraf. Actele de punere în aplicare respective se adoptă în conformitate cu procedura de examinare menționată la articolul 19b alineatul (2).
            
            
               (2) Se rețin ca exploatații participante exploatațiile agricole care:
            
            
               (a) se încadrează în câmpul de observație menționat la alineatul (1);
            
            
               (b) sunt reprezentative, împreună cu celelalte exploatații și la nivelul fiecărei diviziuni FSDN, pentru câmpul de observație.
            
            
               (3) O exploatație agricolă care se califică drept exploatație participantă în planul de selectare a exploatațiilor participante furnizează datele solicitate. 
            
            
               (4) Statele membre pot adopta norme naționale pentru remedierea eventualelor cazuri de nerespectare a alineatului (3).”; 
            
            
               (10)
                     articolul 5a se modifică după cum urmează:
            
            
               (a) alineatul (1) primul paragraf se înlocuiește cu următorul text:
            
            
               „Fiecare stat membru întocmește un plan de selecție a exploatațiilor participante care asigură un eșantion reprezentativ din câmpul de observație, incluzând atât anchetele ordinare, cât și, dacă este cazul, anchetele extraordinare.”;
            
            
               (b)
                     la alineatele (2) și (3), termenul „RICA” se înlocuiește cu termenul „FSDN”;
            
            
               (11)
                     la articolul 5b, alineatul (1) se înlocuiește cu următorul text:
            
            
               „(1) Exploatațiile agricole se clasifică într-un mod uniform în conformitate cu tipologia exploatațiilor agricole a Uniunii, de exemplu în funcție de tipul de activitate agricolă, de dimensiunea economică și de importanța altor activități lucrative direct legate de acestea.
            
            
               Tipologia se utilizează în special pentru prezentarea, după tipul de activitate agricolă și clasa de dimensiune economică, a datelor colectate prin anchetele Uniunii asupra structurii exploatațiilor agricole și prin FSDN.”;
            
            
               (12)
                     articolul 6 se modifică după cum urmează:
            
            
               (a) alineatul (1) se înlocuiește cu următorul text:
            
            
               „(1) Fiecare stat membru înființează un comitet național al rețelei de date (denumit în continuare «comitetul național»).”;
            
         
         
            
               (b) la alineatul (4), termenul „RICA” se înlocuiește cu termenul „FSDN”;
            
            
               (13)
                     La articolul 7, alineatul (1) se înlocuiește cu următorul text:
            
            
               „(1) Fiecare stat membru desemnează o agenție de legătură care are ca atribuții:
            
            
               (a) să informeze comitetul național, comitetele regionale și colectorii de date, de exemplu birourile contabile, despre cadrul de reglementare aplicabil și să vegheze la punerea în aplicare corespunzătoare a acestuia;
            
            
               (b) să elaboreze planul de selecție a exploatațiilor participante, să-l supună aprobării comitetului național și, ulterior, să-l transmită Comisiei;
            
            
               (c) să stabilească:
            
            
               (i) lista exploatațiilor participante;
            
            
               (ii) dacă este cazul, lista colectorilor de date capabili să completeze fișe ale exploatației;
            
            
               (d) să producă fișele exploatației care îi sunt transmise de către colectorii de date, inclusiv din date colectate din alte surse de date; 
            
            
               (e) să verifice dacă fișele exploatațiilor sunt completate corect;
            
            
               (f) să supună atenției Comisiei fișele de exploatație completate corect, în formatul solicitat și în termenul stabilit;
            
            
               (g) să transmită solicitările de informații menționate la articolul 17 comitetului național, comitetelor regionale și colectorilor de date și să transmită Comisiei răspunsurile corespunzătoare;
            
            
               (h) să pună la dispoziție rezultatele obținute pentru furnizarea de consiliere și feedback fermierilor cu privire la performanța lor în materie de durabilitate.”;
            
            
               (14)
                     articolul 8 se înlocuiește cu următorul text:
            
            
               „Articolul 8
            
            
               (1) Fiecare exploatație participantă constituie subiectul unei fișe individuale a exploatației și este identificată printr-un identificator al fermei.
            
            
               (2) Fișa exploatației corect completată cuprinde date care permit:
            
            
               (a) caracterizarea exploatației participante prin raportare la elementele esențiale ale factorilor de producție ai acesteia;
            
            
               (b) evaluarea venitului exploatației în diversele sale forme;
            
            
               (c) evaluarea durabilității economice, sociale și de mediu a exploatației; 
            
         
         
            
               (d) verificarea prin sondaj a veridicității informațiilor furnizate.
            
            
               (3) Informațiile din fișa exploatației se referă la o singură exploatație agricolă și la un singur an de raportare de 12 luni consecutive și vizează exclusiv exploatația agricolă respectivă. Informațiile respective se referă la activități agricole ale exploatației înseși și la alte activități lucrative direct legate de exploatație. 
            
            
               (4) Comisia este împuternicită să adopte, în conformitate cu articolul 19a, acte delegate pentru completarea prezentului regulament cu normele de stabilire a principalelor grupe de date care urmează să fie colectate și a normelor generale de colectare a datelor.
            
            
               (5) Pentru a asigura faptul că datele colectate prin intermediul fișei exploatației sunt comparabile, indiferent de exploatațiile participante observate, Comisia adoptă acte de punere în aplicare de stabilire a formei și prezentării fișei exploatației și a metodelor și termenelor de transmitere a informațiilor către Comisie. Actele de punere în aplicare respective se adoptă în conformitate cu procedura de examinare menționată la articolul 19b alineatul (2).”;
            
            
               (15)
                     articolul 16 se înlocuiește cu următorul text:
            
            
               „Articolul 16
            
            
               (1) Se interzice utilizarea în scopuri fiscale a oricărei date individuale sau a oricărei alte informații individuale obținute prin aplicarea prezentului regulament. 
            
            
               (2) Comisia sau agențiile de legătură pot partaja date individuale anonimizate sau pseudonimizate în scopurile prevăzute la articolul 1, cu condiția să se evite identificarea persoanelor fizice sau juridice.”;
            
            
               (16)
                     la articolul 17, alineatul (1) se înlocuiește cu următorul text:
            
            
               „(1) Comitetul național, comitetele regionale, agenția de legătură și colectorii de date trebuie, fiecare conform domeniului specific de activitate, să furnizeze Comisiei toate informațiile pe care aceasta le-ar putea cere cu privire la îndeplinirea sarcinilor lor conform prezentului regulament.
            
            
               Aceste solicitări de informații adresate comitetului național, comitetelor regionale sau colectorilor de date, precum și răspunsurile corespunzătoare se transmit în scris prin intermediul agenției de legătură.”;
            
            
               (17)
                     articolul 19 se înlocuiește cu următorul text:
            
            
               „Articolul 19
            
            
               (1) Creditele care urmează să se înscrie în bugetul general al Uniunii, secțiunea Comisie, acoperă:
            
            
               (a) în cazul anchetelor ordinare: o taxă standard care urmează să fie plătită statelor membre pentru transmiterea în termenul stabilit a fișelor de exploatație completate corespunzător până la numărul maxim de exploatații participante astfel cum a fost fixat în conformitate cu articolul 5a alineatul (2). În cazul în care numărul total al fișelor de exploatație completate corespunzător și transmise în ceea ce privește o diviziune FSDN sau un stat membru reprezintă sub 80 % din numărul exploatațiilor participante stabilit pentru respectiva diviziune FSDN sau pentru statul membru în cauză, se aplică o taxă egală cu 50 % din taxa standard pentru fiecare fișă a exploatației din diviziunea FSDN respectivă sau din statul membru în cauză;
            
            
               (b) în cazul anchetelor extraordinare: o taxă standard care urmează să fie plătită statelor membre pentru transmiterea în termenul stabilit a fișelor de exploatație completate corespunzător până la numărul maxim de exploatații participante astfel cum a fost fixat în conformitate cu articolul 5a alineatul (2). În cazul în care numărul total al fișelor de exploatație completate corespunzător și transmise în ceea ce privește o diviziune FSDN sau un stat membru reprezintă sub 80 % din numărul exploatațiilor participante stabilit pentru respectiva diviziune FSDN sau pentru statul membru în cauză, se aplică o taxă egală cu 50 % din taxa standard pentru fiecare fișă a exploatației din diviziunea FSDN respectivă sau din statul membru în cauză;
            
            
               (c) toate costurile sistemelor informatice la care recurge Comisia pentru funcționarea și dezvoltarea rețelei, primirea, verificarea, prelucrarea, interoperabilitatea și analiza datelor comunicate de statele membre. Aceste costuri includ, dacă este cazul, costurile legate de difuzarea rezultatelor acestor operațiuni, precum și costurile studiilor asupra altor aspecte ale rețelei de date și ale dezvoltării acestora.
            
            
               (2) Cheltuielile de constituire și funcționare a comitetului național, a comitetelor regionale și a agențiilor de legătură nu se înscriu în bugetul general al Uniunii.
            
            
               (3) Uniunea poate asigura, de asemenea, contribuții financiare de la bugetul general al Uniunii statelor membre, pentru a acoperi costurile de punere în aplicare a prezentului regulament în cazurile în care instituirea sistemului de colectare a variabilelor sociale și de mediu suplimentare, inclusiv formarea și interoperabilitatea dintre sistemele de colectare a datelor, necesită adaptări semnificative ale sistemului național de colectare a datelor RICA al unui stat membru.
            
            
               (4) Taxa standard care trebuie achitată statelor membre poate fi plătită parțial sau integral fermierilor pentru participarea acestora la anchetele FSDN. Statele membre pot stabili o cheie de repartizare specifică prin care suma totală plătită fermierilor participanți sau o parte din aceasta să fie stabilită în funcție de valoarea producției standard a fermei. 
            
         
         
            
               (5) Statele membre pot să definească și să ofere stimulente pentru participarea fermierilor la anchetele FSDN. 
            
            
               (6) Comisia adoptă acte de punere în aplicare de stabilire a procedurilor detaliate referitoare la taxa standard menționată la alineatul (1) literele (a) și (b) și la adaptările sistemului de colectare a datelor menționat la alineatul (3). Actele de punere în aplicare respective se adoptă în conformitate cu procedura de examinare menționată la articolul 19b alineatul (2).”;
            
            
               (18)
                     articolul 19a se modifică după cum urmează: 
            
            
               (a) alineatul (2) se înlocuiește cu următorul text:
            
            
               „(2) Competența de a adopta acte delegate menționată la articolul 3, articolul 4 alineatul (3), articolul 5 alineatul (1), articolul 5a alineatul (1), articolul 5b alineatele (2) și (3) și articolul 8 alineatul (3) se conferă Comisiei pentru o perioadă de 5 ani începând de la data intrării în vigoare a prezentului regulament. Comisia prezintă un raport privind delegarea de competență cel târziu cu nouă luni înainte de încheierea perioadei de cinci ani. Delegarea de competență se prelungește tacit cu perioade de timp identice, cu excepția cazului în care Parlamentul European sau Consiliul se opun prelungirii respective cel târziu cu trei luni înainte de încheierea fiecărei perioade.”;
            
            
               (b)
                     alineatul (3) se înlocuiește cu următorul text:
            
            
               „(3)  Delegarea de competență menționată la articolul 3 și la articolul 4 alineatul (3), articolul 5 alineatul (1), articolul 5a alineatul (1), articolul 5b alineatele (2) și (3) și articolul 8 alineatul (3) poate fi revocată în orice moment de Parlamentul European sau de Consiliu. Decizia de revocare pune capăt delegării de competență specificate în respectiva decizie. Aceasta intră în vigoare în ziua următoare datei publicării deciziei în Jurnalul Oficial al Uniunii Europene sau la o dată ulterioară indicată în cuprinsul său. Ea nu aduce atingere validității actelor delegate deja în vigoare.”;
            
            
               (c)
                     alineatul (5) se înlocuiește cu următorul text:
            
            
               „(5)   Un act delegat adoptat în temeiul articolului 3 și al articolului 4 alineatul (3), al articolului 5 alineatul (1), al articolului 5a alineatul (1), al articolului 5b alineatele (2) și (3) și al articolului 8 alineatul (3) intră în vigoare numai în cazul în care nici Parlamentul European, nici Consiliul nu au formulat obiecții în termen de două luni de la notificarea actului respectiv către Parlamentul European și Consiliu sau în cazul în care, înaintea expirării termenului respectiv, atât Parlamentul European, cât și Consiliul au informat Comisia că nu vor formula obiecții. Această perioadă se prelungește cu două luni la inițiativa Parlamentului European sau a Consiliului. ”;
            
            
               (19)
                     la articolul 19b, 
            
            
               alineatul (1) se înlocuiește cu următorul text:
            
            
               „(1) Comisia este asistată de un comitet denumit «Comitetul pentru Rețeaua de date privind durabilitatea agricolă». Acesta este un comitet în sensul Regulamentului (UE) nr. 182/2011 al Parlamentului European și al Consiliului
                  31
               .”; 
            
            
               (20)
                     anexa I se înlocuiește cu textul care figurează în anexa la prezentul regulament. 
            
            
               Articolul 2
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președinta
                        Președintele
               
            
         
         
            
                  
                     (1)
                  
                        Regulamentul (UE) 2018/1091 al Parlamentului European și al Consiliului din 18 iulie 2018 privind statisticile integrate referitoare la ferme și de abrogare a Regulamentelor (CE) nr. 1166/2008 și (UE) nr. 1337/2011 (JO L 200, 7.8.2018, p. 1-29). 
               
               
                  
                     (2)
                  
                        Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549-607). 
               
               
                  
                     (3)
                  
                        
                  https://ec.europa.eu/info/food-farming-fisheries/key-policies/common-agricultural-policy/financing-cap/financial-assurance/managing-payments_ro
                  . 
               
               
                  
                     (4)
                  
                        În temeiul Regulamentului (UE) 2021/2115 al Parlamentului European și al Consiliului și având ca obiect evaluarea planurilor strategice PAC și furnizarea de informații pentru monitorizare și evaluare. 
               
               
                  
                     (5)
                  
                        Directiva 2009/128/CE a Parlamentului European și a Consiliului din 21 octombrie 2009 de stabilire a unui cadru de acțiune comunitară în vederea utilizării durabile a pesticidelor (JO L 309, 24.11.2009, p. 71).
               
               
                  
                     (6)
                  
                        Sunt prezentate câteva exemple mai jos, în secțiunea „Adecvarea reglementărilor și simplificarea”.
               
               
                  
                     (7)
                  
                        1) Foaie de parcurs (a fost disponibilă în 
                  secțiunea „Exprimați-vă părerea!” de pe site-ul Europa
                   în perioada 4 iunie - 4 iulie. S-au primit în total 33 de opinii.), 2) consultare scrisă specifică prin intermediul unui sondaj al UE (un chestionar online publicat în vara anului 2021, la care s-au primit peste 300 de răspunsuri), 3) ateliere ale părților interesate din cadrul FSDN (primul atelier, din februarie 2021, a avut ca scop efectuarea unui bilanț al cunoștințelor și experienței părților interesate în ceea ce privește colectarea și utilizarea a diferite date la nivel de fermă. În cadrul celui de al doilea atelier, din septembrie 2021, s-au discutat rezultatele foii de parcurs și ale activităților de consultare specifice și s-au schimbat opinii cu privire la propunerile concrete de simplificare și de modernizare), precum și 4) reuniuni ale comitetelor RICA (aprilie și octombrie 2021, cu reprezentanții tuturor agențiilor de legătură ale statelor membre) și 5) reuniuni a trei grupuri de lucru specifice (unul privind simplificarea și modernizarea RICA, unul privind viitoarea rețea FSDN și unul privind instrumentul RICA de solicitare a datelor individuale), care au avut loc din primăvara anului 2021 până în primăvara anului 2022 și în cadrul cărora 20 de experți din statele membre și mai mulți membri ai personalului Comisiei au discutat subiecte legate de RICA și de FSDN).
               
               
                  
                     (8)
                  
                        (1) Furnizorii datelor (fermierii), (2) colectorii datelor [autoritățile publice responsabile cu colectarea datelor, transmiterea lor și accesul la datele administrative în statele membre ale UE (de exemplu, autoritățile statelor membre, birourile de legătură RICA, institutele naționale de statistică)] și (3) utilizatorii datelor (de exemplu, factori de decizie, consilieri agricoli, universități, cercetători, evaluatori, firme de consultanță).
               
               
                  
                     (9)
                  
                        LEI-WUR et al. (2016), proiectul „Farm Level Indicators for New Topics in policy evaluation” (FLINT) (Indicatori la nivel de fermă pentru noi teme în evaluarea politicilor), proiect finanțat prin PC7.
               
               
                  
                     (10)
                  
                        
                  https://ec.europa.eu/info/food-farming-fisheries/key-policies/common-agricultural-policy/cmef/regulation-and-simplification/cost-and-good-practices-fadn-data-collection_en
                  . 
               
               
                  
                     (11)
                  
                        Conform studiului, costul public total suportat de bugetul statelor membre ale UE-28, calculat ca medie pentru perioada 2012-2014, a fost cu puțin peste 58 de milioane EUR. La nivelul UE-28, nivelul mediu (ponderat) al costurilor este de 678 EUR pe fișă a exploatației completată, însă există variații considerabile între statele membre, de la o medie (2012-2014) de 107 EUR în Bulgaria și 156 EUR în România la 2 905 EUR în Belgia. 
               
               
                  
                     (12)
                  
                        FLINT (Farm-level Indicators for New Topics in Policy Evaluation – Indicatori la nivel de fermă pentru noi teme în evaluarea politicilor): 
                  https://www.flint-fp7.eu/
                  . 
               
               
                  
                     (13)
                  
                        Blocaje în calea derulării FLINT: creșterea semnificativă a costurilor în cazul în care se vor aplica toți indicatorii. Pentru a compensa această creștere, o soluție posibilă ar fi diminuarea eșantionului de la 85 000 de ferme la 55 000 de ferme. Acest lucru ar avea drept rezultat estimări nefiabile în unele state membre. Un alt blocaj este asociat aplicării de metode diferite de colectare a datelor la nivel de fermă în statele membre, deoarece adăugarea de variabile suplimentare pare a fi mai dificilă și/sau mai costisitoare în unele state membre (în principal în cele care apelează la firme de contabilitate).     
               
               
                  
                     (14)
                  
                        Posibilele beneficii analitice evidențiate în proiectul FLINT ar consta în reutilizarea datelor/informațiilor existente, în folosirea unei modalități de înregistrare sistemice pentru colectarea datelor privind durabilitatea, ceea ce ar duce în timp la reducerea sarcinii administrative și la creșterea calității și, în fine, în faptul că datele suplimentare privind durabilitatea fac posibilă apariția unor tipuri noi, mai bune, de evaluare a politicilor și de cercetare. 
               
               
                  
                     (15)
                  
                        „Cost of Extending the Farm Accountancy Data Network to the Farm Sustainability Data Network: Empirical Evidence” (Costul extinderii Rețelei de informații contabile agricole în Rețeaua de date privind durabilitatea agricolă: Dovezi empirice) 
                  https://edepot.wur.nl/551988
                  . 
               
               
                  
                     (16)
                  
                        Datele FLINT – o listă cu aproximativ 70 de elemente de date specifice care descriu 31 de teme relevante privind durabilitatea, stabilite în funcție de dimensiunea de mediu, cea economică și cea socială.
               
               
                  
                     (17)
                  
                        Costurile în termeni absoluți variază de asemenea de la un stat membru la altul. Ele sunt influențate de metodologia aplicată pentru colectarea datelor, de măsura în care datele FLINT făceau deja parte din sistemele RICA naționale, de numărul indicatorilor tematici FLINT relevanți pentru țara respectivă (de exemplu, pesticidele sunt aproape inexistente în culturile din eșantionul RICA irlandez dominat de efective de animale), precum și de tipul și dimensiunea fiecărei ferme. În plus, costurile de instituire sunt luate în considerare în studiu, însă diferă substanțial de la un stat membru la altul. Studiul clasifică statele membre în următoarele 3 tipuri: 1) tipul reprezentat de Țările de Jos/Irlanda: deja multe date disponibile, datele FLINT colectate în cadrul aceluiași proces ca datele RICA; 2) tipul reprezentat de Polonia/Ungaria: puține date disponibile, datele FLINT colectate în cadrul aceluiași proces ca datele RICA; și 3) tipul reprezentat de Franța/Grecia: puține date disponibile, datele FLINT colectate într-o vizită separată la fermă. Următoarele exemple reprezintă costurile estimate pentru anumite state membre (în termeni absoluți, în EUR pe fermă, primul element reprezentând costurile estimate ale datelor RICA actuale, iar al doilea element – costurile combinate ale datelor RICA și FLINT): Irlanda (1 000 EUR și, respectiv, 1 104 EUR), Țările de Jos (3 000 EUR și 3 333 EUR), Polonia (656 EUR și 860 EUR), Ungaria (500 EUR și 566 EUR), Franța (500 EUR și 1 119 EUR), Grecia (1 273 EUR și 1 910 EUR).  
               
               
                  
                     (18)
                  
                        Proiectul-pilot IPM2-FSDN a început în decembrie 2021 și se va încheia în noiembrie 2023. Specificațiile tehnice sunt disponibile la adresa: 
                  https://etendering.ted.europa.eu/document/document-file-download.html?docFileId=111485
                  .
               
               
                  
                     (19)
                  
                        Este planificată publicarea unui livrabil intermediar important în octombrie 2022. Acesta va cuprinde o examinare a temelor sociale și de mediu din statele membre, precum și a surselor de date folosite de acestea, și va efectua o analiză a metodelor actuale de colectare a datelor, precum și a metodelor care vor fi utilizate pentru viitoarele teme ale FSDN. 
               
               
                  
                     (20)
                  
                        Astfel cum se precizează în analiză, în prezent nu este posibil să se prezinte cifre concrete, deoarece principalele costuri sunt legate de eventualele ajustări ale metodei de colectare a datelor. Metodele folosite și costurile asociate variază foarte mult de la un stat membru la altul. Proiectul-pilot IPM2-FSDN aflat în desfășurare va aduce mai multe informații și estimări cu privire la acest subiect, cel mai devreme în toamna anului 2022.  
               
               
                  
                     (21)
                  
                        În 2010, valoarea acesteia era de 155 EUR pe fișă a exploatației, iar în prezent (2022) se ridică până la 180 EUR pe fișă a exploatației. De fapt, începând din 2015, taxa cuprinde două părți, și anume 160 EUR (partea fixă) + până la 20 EUR (partea de prime, plata depinzând de transmiterea datelor în timp util și de calitatea acestora). În ultimul an de efectuare a plăților (2019), doar 14 state membre din 28 au primit un anumit cuantum din plata primei aferente acestei taxe. 
               
               
                  
                     (22)
                  
                        Pe baza evaluării câtorva state membre, taxa standard la nivelul UE acoperă costurile de colectare a datelor RICA în proporție de: 23,6 % în Danemarca, 30 % în Portugalia, 29,5 % în Franța, 22 % în Polonia. 
               
               
                  
                     (23)
                  
                        JO C , , p. .
               
               
                  
                     (24)
                  
                        JO C , , p. .
               
               
                  
                     (25)
                  
                        Regulamentul (CE) nr. 1217/2009 al Consiliului din 30 noiembrie 2009 de creare a unei rețele de colectare de date contabile agricole privind veniturile și activitatea economică a exploatațiilor agricole în Comunitatea Europeană (JO L 328, 15.12.2009, p. 27). 
               
               
                  
                     (26)
                  
                        SWD(2018) 301 final, Document de lucru al serviciilor Comisiei – Evaluarea impactului – Propuneri de- Regulament al Parlamentului European și al Consiliului de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013 ale Parlamentului European și ale Consiliului;- Regulament al Parlamentului European și al Consiliului privind finanțarea, gestionarea și monitorizarea politicii agricole comune și de abrogare a Regulamentului (UE) nr. 1306/2013; - Regulament al Parlamentului European și al Consiliului de modificare a Regulamentului (UE) nr. 1308/2013 de instituire a unei organizări comune a piețelor produselor agricole, a Regulamentului (UE) nr. 1151/2012 privind sistemele din domeniul calității produselor agricole și alimentare, a Regulamentului (UE) nr. 251/2014 privind definirea, descrierea, prezentarea, etichetarea și protejarea indicațiilor geografice ale produselor vitivinicole aromatizate, a Regulamentului (UE) nr. 228/2013 privind măsurile specifice din domeniul agriculturii în favoarea regiunilor ultraperiferice ale Uniunii și a Regulamentului (UE) nr. 229/2013 privind măsurile specifice din domeniul agriculturii în favoarea insulelor mici din Marea Egee. 
               
               
                  
                     (27)
                  
                        Directiva (UE) 2019/1024 a Parlamentului European și a Consiliului din 20 iunie 2019 privind datele deschise și reutilizarea informațiilor din sectorul public. PE/28/2019/REV/1.
               
               
                  
                     (28)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1). 
               
               
                  
                     (29)
                  
                        Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39). 
               
               
                  
                     (30)
                  
                        Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene și de abrogare a Regulamentului (CE, Euratom) nr. 1101/2008 al Parlamentului European și al Consiliului privind transmiterea de date statistice confidențiale Biroului Statistic al Comunităților Europene, a Regulamentului (CE) nr. 322/97 al Consiliului privind statisticile comunitare și a Deciziei 89/382/CEE, Euratom a Consiliului de constituire a Comitetului pentru programele statistice ale Comunităților Europene (JO L 87, 31.3.2009, p. 164).
               
               
                  
                     (31)
                  
                        Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
               
            
      
    ---documentbreak--- 
      
         
               COMISIA EUROPEANĂ
            Bruxelles, 22.6.2022
            COM(2022) 296 final
            
            ANEXĂ
            la
            REGULAMENTUL PARLAMENTULUI EUROPEAN ȘI AL CONSILIULUI
            de modificare a Regulamentului (CE) nr. 1217/2009 al Consiliului în ceea ce privește transformarea Rețelei de informații contabile agricole în Rețeaua de date privind durabilitatea agricolă
            {SWD(2022) 166 final}
            
               
         
         
            
               ANEXĂ 
            
            
               „ANEXA I
            
            
               Lista diviziunilor FSDN menționate la articolul 2a
            
            
               Belgia
            
            
               1. Vlaanderen
            
            
               2. Bruxelles – Brussel
            
            
               3. Wallonie
            
            
               Bulgaria
            
            
               1. Северозападен (Severozapaden)
            
            
               2. Северен централен (Severen tsentralen)
            
            
               3. Североизточен (Severoiztochen)
            
            
               4. Югозападен (Yugozapaden)
            
            
               5. Южен централен (Yuzhen tsentralen)
            
            
               6. Югоизточен (Yugoiztochen)
            
            
               Cehia
            
            
               Constituie o singură diviziune
            
            
               Danemarca
            
            
               Constituie o singură diviziune
            
            
               Germania
            
         
         
            
               1. Schleswig-Holstein/Hamburg
            
            
               2. Niedersachsen
            
            
               3. Bremen
            
            
               4. Nordrhein-Westfalen
            
            
               5. Hessen
            
            
               6. Rheinland-Pfalz
            
            
               7. Baden-Württemberg
            
            
               8. Bayern
            
            
               9. Saarland
            
            
               10. Berlin
            
            
               11. Brandeburg
            
            
               12. Mecklenburg-Vorpommern
            
            
               13. Sachsen
            
            
               14. Sachsen-Anhalt
            
            
               15. Thüringen
            
            
               Estonia
            
            
               Constituie o singură diviziune
            
            
               Irlanda
            
            
               Constituie o singură diviziune
            
            
               Grecia
            
         
         
            
               1. Μακεδονία — Θράκη
            
            
               2. Ήπειρος — Πελοπόννησος — Νήσοι Ιονίου
            
            
               3. Θεσσαλία
            
            
               4. Στερεά Ελλάς — Νήσοι Αιγαίου — Κρήτη
            
            
               Spania
            
            
               1. Galicia
            
            
               2. Asturias
            
            
               3. Cantabria
            
            
               4. País Vasco
            
            
               5. Navarra
            
            
               6. La Rioja
            
            
               7. Aragón
            
            
               8. Cataluña
            
            
               9. Baleares
            
            
               10. Castilla-León
            
            
               11. Madrid
            
            
               12. Castilia-La Mancha
            
            
               13. Comunidad Valenciana
            
            
               14. Murcia
            
            
               15. Extremadura
            
         
         
            
               16. Andalucía
            
            
               17. Canarias
            
            
               Franța 
            
            
               1. Île de France
            
            
               2. Champagne-Ardenne
            
            
               3. Picardie
            
            
               4. Haute-Normandie
            
            
               5. Centre
            
            
               6. Basse-Normandie
            
            
               7. Bourgogne
            
            
               8. Nord-Pas de Calais
            
            
               9. Lorraine
            
            
               10. Alsace
            
            
               11. Franche-Comté
            
            
               12. Pays de la Loire
            
            
               13. Bretagne
            
            
               14. Poitou-Charentes
            
            
               15. Aquitaine
            
            
               16. Midi-Pyrénées
            
            
               17. Limousin
            
         
         
            
               18. Rhône-Alpes
            
            
               19. Auvergne
            
            
               20. Languedoc-Roussillon
            
            
               21. Provence-Alpes-Côte d'Azur
            
            
               22. Corse
            
            
               23. Guadeloupe
            
            
               24. Martinique
            
            
               25. La Réunion
            
            
               Croația
            
            
               1. Kontinentalna Hrvatska
            
            
               2. Jadranska Hrvatska
            
            
               Italia
            
            
               1. Piemonte
            
            
               2. Valle d'Aosta
            
            
               3. Lombardia
            
            
               4. Alto Adige
            
            
               5. Trentino
            
            
               6. Veneto
            
            
               7. Friuli — Venezia Giulia
            
            
               8. Liguria
            
         
         
            
               9. Emilia — Romagna
            
            
               10. Toscana
            
            
               11. Umbria
            
            
               12. Marche
            
            
               13. Lazio
            
            
               14. Abruzzo
            
            
               15. Molise
            
            
               16. Campania
            
            
               17. Apulia
            
            
               18. Basilicata
            
            
               19. Calabria
            
            
               20. Sicilia
            
            
               21. Sardegna
            
            
               Cipru
            
            
               Constituie o singură diviziune
            
            
               Letonia
            
            
               Constituie o singură diviziune
            
            
               Lituania
            
            
               Constituie o singură diviziune
            
            
               Luxemburg
            
         
         
            
               Constituie o singură diviziune
            
            
               Ungaria
            
            
               1. Észak-Magyarország
            
            
               2. Dunántúl
            
            
               3. Alföld
            
            
               Malta
            
            
               Constituie o singură diviziune
            
            
               Țările de Jos
            
            
               Constituie o singură diviziune
            
            
               Austria
            
            
               Constituie o singură diviziune
            
            
               Polonia
            
            
               1. Pomorze și Mazury
            
            
               2. Wielkopolska și Śląsk
            
            
               3. Mazowsze și Podlasie
            
            
               4. Małopolska și Pogórze
            
            
               Portugalia
            
            
               1. Norte e Centro
            
            
               2. Ribatejo-Oeste
            
            
               3. Alentejo e Algarve
            
         
         
            
               4. Açores e Madeira
            
            
               România
            
            
               1. Nord-Est
            
            
               2. Sud-Est
            
            
               3. Sud-Muntenia
            
            
               4. Sud-Vest-Oltenia
            
            
               5. Vest
            
            
               6. Nord-Vest
            
            
               7. Centru
            
            
               8. București-Ilfov
            
            
               Slovenia
            
            
               Constituie o singură diviziune
            
            
               Slovacia
            
            
               Constituie o singură diviziune
            
            
               Finlanda
            
            
               1. Etelä-Suomi
            
            
               2. Sisä-Suomi
            
            
               3. Pohjanmaa
            
            
               4. Pohjois-Suomi
            
            
               Suedia
            
         
         
            
               1. Câmpiile din sudul și centrul Suediei
            
            
               2. Zonele forestiere și agro-forestiere din sudul și centrul Suediei
            
            
               3. Zonele din nordul Suediei”